**Délegyháza Község Önkormányzata Képviselő-testületének**

**.../.... (...) önkormányzati rendelete**

**a települési támogatásról és az egyéb szociális ellátások szabályairól szóló 6/2023. (II.15.) önkormányzati rendelet módosításáról**

Délegyháza Község Önkormányzata az Alaptörvény 32. cikk (2) bekezdése alapján, a szociális igazgatásról és szociális ellátásokról szóló 1993. évi III. törvény 1. § (2) bekezdésében, 10. § (1) bekezdésében, 25. § (3) bekezdésében, 26. §-ában, 32. § (1), (3) bekezdésében, 45. §-ában,132. § (4) bekezdés a), d), g) pontjában, valamint a Magyarország helyi önkormányzatáról szóló 2011. évi CLXXXIX. törvény 10. § (2) bekezdésében kapott felhatalmazás alapján, az Alaptörvény 32. Cikk (1) bekezdés a) pontjában, a Magyarország helyi önkormányzatáról szóló 2011. évi CLXXXIX. törvény 13. § (1) bekezdése 8. a) pontjában, valamint a szociális igazgatásról és szociális ellátásokról szóló 1993. évi III. törvény 25. § (3) bekezdés b) pontjában, 58/B. § (2) bekezdésében meghatározott feladatkörben eljárva a következőket rendeli el:

**1. §**

A települési támogatásról és az egyéb szociális ellátások szabályairól szóló 6/2023. (II. 15.) önkormányzati rendelet 9. § (1) és (2) bekezdése helyébe a következő rendelkezések lépnek:

„(1) Létfenntartást veszélyeztető rendkívüli élethelyzet, valamint időszakos vagy tartós létfenntartási gondok esetén havi rendszerességgel, legfeljebb 12 havi időtartamban rendkívüli települési támogatás annak a kérelmezőnek nyújtható, akinek az egy főre jutó havi nettó jövedelem nem haladja meg a szociális vetítési alap mindenkori legkisebb összegének 385%-át, egyedül élő esetén 475 %-át.

(2) Létfenntartást veszélyeztető rendkívüli élethelyzet, valamint időszakos létfenntartási gondok esetén eseti jelleggel azon kérelmező részére nyújtható rendkívüli települési támogatás, akinek családjában az egy főre jutó havi jövedelem összege nem haladja meg a szociális vetítési alap mindenkori legkisebb összegének 400%-át, egyedül élő kérelmező esetén a 480%-át.”

**2. §**

A települési támogatásról és az egyéb szociális ellátások szabályairól szóló 6/2023. (II. 15.) önkormányzati rendelet 10. § (1) bekezdése helyébe a következő rendelkezés lép:

„(1) Azon kérelmező részére, akinek családjában az egy főre jutó havi jövedelem összege meghaladja a szociális vetítési alap mindenkori legkisebb összegének 300%-át, egyedül élő kérelmező esetén a 400%-át, kamatmentes kölcsön formájában is nyújtható rendkívüli települési támogatás:

*a)* rendkívüli élethelyzet bekövetkezésekor, így különösen baleset, súlyos betegség, elemi kár esetén,

*b)* közüzemi díjhátralék, illetve lakbérhátralék rendezéséhez,

*c)* egyéb előre nem látható, méltánylást érdemlő helyzet bekövetkezésekor,

*d)* pénzbeli ellátás megállapítása és folyósítása közötti időszakra.”

**3. §**

A települési támogatásról és az egyéb szociális ellátások szabályairól szóló 6/2023. (II. 15.) önkormányzati rendelet 13. §-a helyébe a következő rendelkezés lép:

**„13. §**

Az egy alkalommal megállapított eseti rendkívüli települési támogatás maximális összege 125.000 Ft.”

**4. §**

(1) A települési támogatásról és az egyéb szociális ellátások szabályairól szóló 6/2023. (II. 15.) önkormányzati rendelet 16. § (2) bekezdése helyébe a következő rendelkezés lép:

„(2) Rendszeres települési gyógyszertámogatást a kérelmezőnek akkor lehet megállapítani, ha

*a)* *a* családjában az egy főre jutó havi nettó jövedelem nem haladja meg a szociális vetítési alap mindenkori legkisebb összegének 400%-át, egyedül élő esetén 480%-át,

*b)* a gyógyszerkiadásai, illetve betegséghez kapcsolódó számlával igazolt rendszeres kiadásai a kérelem benyújtását megelőző 2 hónapban elérik vagy meghaladják a havi 8.000.- Ft-ot, és

*c)* háziorvos igazolja a gyógyszerkiadások, vagy a betegséghez kapcsolódó egyéb kiadások szükségességét, e rendelet 3. melléklete szerinti formanyomtatványon,

*d)* nem jogosult az Szt. szerinti közgyógyellátásra.”

(2) A települési támogatásról és az egyéb szociális ellátások szabályairól szóló 6/2023. (II. 15.) önkormányzati rendelet 16. § (5) bekezdése helyébe a következő rendelkezés lép:

„(5) Az egy hónapra megállapított rendszeres települési gyógyszer támogatás összege családos esetén 10.000.- forint, egyedül élő esetén 12.000.- forint.”

**5. §**

A települési támogatásról és az egyéb szociális ellátások szabályairól szóló 6/2023. (II. 15.) önkormányzati rendelet 17. § (1) és (2) bekezdése helyébe a következő rendelkezések lépnek:

„(1) Az elhunyt személy eltemettetésének költségeihez 40.000.- forint települési temetési támogatást biztosít az önkormányzat abban az esetben, ha az elhunyt délegyházi állandó lakcímmel rendelkezett, és a temetéséről gondoskodó igazolja ennek tényét, valamint a temetés terhét viselte.

(2) Nem állapítható meg települési temetési támogatás, ha a temetés számlával igazolt költsége a 450.000 Ft-ot meghaladja, vagy a kérelem a számla kiállítását követő 3 hónap elteltével kerül előterjesztésre. A települési temetési támogatás megítéléséről az önkormányzat képviselő-testületének felhatalmazása alapján, átruházott hatáskörben a polgármester dönt.”

**6. §**

A települési támogatásról és az egyéb szociális ellátások szabályairól szóló 6/2023. (II. 15.) önkormányzati rendelet 18. § (1) bekezdése helyébe a következő rendelkezés lép:

„(1) A gyermeket gondozó család létfenntartási problémáinak megoldásához a gyermeket nevelő szülőt (törvényes képviselőt) települési gyermeknevelési támogatásban lehet részesíteni, ha a gyermeket gondozó család időszakosan létfenntartási gondokkal küzd, vagy létfenntartást veszélyeztető rendkívüli élethelyzetbe került, amennyiben az egy főre jutó havi nettó jövedelem nem haladja meg a szociális vetítési alap mindenkori legkisebb összegének 400%-át, egyedül élő esetén 475%-át.”

**7. §**

A települési támogatásról és az egyéb szociális ellátások szabályairól szóló 6/2023. (II. 15.) önkormányzati rendelet 19. § (2) és (3) bekezdése helyébe a következő rendelkezések lépnek:

„(2) A települési krízis támogatásra való jogosultság feltételei vizsgálatánál a Szt. 45. §-ában leírtakat kell alkalmazni. Mértéke családonként és alkalmanként nem haladhatja meg az 50.000,- Ft-ot.

(3) Különös méltánylást érdemlő esetekben – a Szociális és Egészségügyi Bizottság indítványára – a települési krízis támogatás mértéke 75.000,- Ft.”

**8. §**

A települési támogatásról és az egyéb szociális ellátások szabályairól szóló 6/2023. (II. 15.) önkormányzati rendelet 20. § (2) bekezdés a) pontja helyébe a következő rendelkezés lép:

*[Az (1) bekezdés alkalmazásában szociálisan rászoruló az a személy,]*

„*a)* akinek háztartásában az egy főre jutó jövedelem nem haladja meg a szociális vetítési alap mindenkori legkisebb összegének 435%-át egyszemélyes háztartás esetén a szociális vetítési alap mindenkori legkisebb összegének 490%-át,”

**9. §**

A települési támogatásról és az egyéb szociális ellátások szabályairól szóló 6/2023. (II. 15.) önkormányzati rendelet 21. § (2) bekezdése helyébe a következő rendelkezés lép:

„(2) A lakhatáshoz kapcsolódó rendszeres kiadások viseléséhez nyújtható települési támogatás összege családos esetén 6.500.- Ft/hó, egyedül élő esetén 7.500.- Ft/hó.”

**10. §**

A települési támogatásról és az egyéb szociális ellátások szabályairól szóló 6/2023. (II. 15.) önkormányzati rendelet 29. §-a a következő (4) bekezdéssel egészül ki:

„(4) A polgármester az Önkormányzat saját halottjának nyilváníthatja azt az elhunyt személyt, aki kimagasló szakmai, emberi, hivatásbeli, vagy közéleti érdemeire, teljesítményére tekintettel arra méltó, illetve a település érdekében kiemelkedő tevékenységet végzett. Az elhunyt bármikor az Önkormányzat saját halottjának nyilvánítható. Az Önkormányzat saját halottjának nyilvánított személy temetési költségeit 500.000,- forint erejéig az Önkormányzat viseli.”

**11. §**

Ez a rendelet 2024. szeptember 1-jén lép hatályba.

Délegyháza, 2024. augusztus ...

dr. Riebl Antal dr. Molnár Zsuzsanna

polgármester jegyző

Záradék:

A rendeletet a mai napon kihirdettem.

Kelt: Délegyháza, 2024. augusztus …..

dr. Molnár Zsuzsanna

jegyző